Fecske Csaba ebben a művében Weöres Sándor: Valse Triste (szomorú keringő) című, jól ismert versével játszik. Olvasd el Weöres versét, keresd meg a hasonlóságokat, különbségeket! Melyik verset érzed vidámabbnak? Miért?

**Weöres Sándor: Valse Triste**

Hüvös és öreg az este.  
Remeg a venyige teste.  
Elhull a szüreti ének.  
Kuckóba bújnak a vének.

Ködben a templom dombja,  
villog a torony gombja,  
gyors záporok sötéten  
szaladnak át a réten.  
Elhull a nyári ének,  
elbújnak már a vének,  
hüvös az árny, az este,  
csörög a cserje teste.

Az ember szíve kivásik.  
Egyik nyár, akár a másik.  
Mindegy, hogy rég volt, vagy nem-rég.  
Lyukas és fagyos az emlék.

A fákon piros láz van.  
Lányok sírnak a házban.  
Hol a szádról a festék?  
kékre csípik az esték.  
Mindegy, hogy rég, vagy nem-rég,  
nem marad semmi emlék,  
az ember szíve vásik,  
egyik nyár, mint a másik.

Megcsörren a cserje kontya.  
Kolompol az ősz kolompja.  
A dér a kökényt megeste.  
Hüvös és öreg az este.

A verset itt meg is nézheted/hallgathatod: https://www.youtube.com/watch?v=BPjGowF6eWI